叔父生日  其二
作者：蘇過
朝代：宋

paragraphs: 溝瀆嗟尋常，固爲吞舟厄。
風無九萬里，焉載垂天翼。
老人臥箕潁，初非厭簪紱。
時哉莫吾容，道大俗隘迫。
虎兕歌曠野，鸞鳳棲枳棘。
蒼生謾悵望，吾道何欣戚。
卜筑殆將隱，門無翟公客。
高蹤躡巢由，援手謝卨稷。
我觀造物意，申甫爲時出。
未應茲偉人，獨不裨衮職。
功名世所趨，富貴亦過隙。
豈知難老福，天以壽有德。
亭亭南澗松，不羨棟梁索。
方茲閱寒暑，寧欲顧匠石。
世間出世間，此得無兩得。
回首承明廬，摩挲看銅狄。